Document ID: 32005R0209

KOMISIJAS REGULA (EK) Nr. 209/2005
(2005. gada 7. februāris),
ar ko nosaka to tekstilizstrādājumu sarakstu, kuriem nav vajadzīgs izcelsmes apliecinājums, laižot tos brīvā apgrozībā Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 13. jūlija Regulu (EK) Nr. 1541/98 par izcelsmes apliecinājumu dažām tekstilprecēm, kas iekļautas Kombinētās nomenklatūras XI iedaļā un ir laistas brīvā apgrozībā Kopienā, kā arī par šāda apliecinājuma akceptēšanas nosacījumiem (1), un jo īpaši tās 4. pantu,
tā kā:
(1)
Attiecībā uz tekstilizstrādājumiem un apģērbiem, uz kuriem neattiecas īpašie pasākumi saskaņā ar Kopienas tirdzniecības politiku un kuri ir laisti brīvā apgrozībā, iepriekšminētā regula paredz gan to, ka var piešķirt atbrīvojumu no pienākuma uzrādīt izcelsmes apliecinājumu, gan to, ka noteikumos, kas paredz atbrīvojumu no pienākuma uzrādīt izcelsmes sertifikātu, jāuzrāda, vai šādam produktam ir vai nav jāuzrāda izcelsmes deklarācija.
(2)
Komisijas 1998. gada 30. novembra Regulā (EK) Nr. 2579/98 (2) noteikts to tekstilizstrādājumu saraksts, kuriem nav vajadzīgs izcelsmes apliecinājums, laižot tos brīvā apgrozībā Kopienā. Pašlaik ir nepieciešams atjaunināt šo sarakstu, iekļaujot tajā jaunas tekstilizstrādājumu kategorijas.
(3)
Skaidrības un juridiskās noteiktības labad Regula (EK) Nr. 2579/98 ir jāatceļ un jāaizstāj ar šīs regulas noteikumiem.
(4)
Lai īstenotu ES saistības attiecībā uz PTO Nolīguma par tekstilizstrādājumiem un apģērbu termiņa izbeigšanos, un jo īpaši, lai atbilstu PTO Nolīguma par tekstilizstrādājumiem un apģērbu 2. panta 8. punkta c) apakšpunkta prasībām, kurā izklāstīts, ka “121. mēneša pirmajā dienā, kopš PTO Nolīgums ir spēkā, tekstilizstrādājumu un apģērbu nozare paliek integrēta GATT 1994, ja visi ierobežojumi saskaņā ar šo nolīgumu ir likvidēti”, šīs regulas noteikumi jāpiemēro no 2005. gada 1. janvāra.
(5)
Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā uzskaitīto tekstilizstrādājumu laišana brīvā apgrozībā nav pakļauta nepieciešamībai uzrādīt jebkādu izcelsmes apliecinājumu.
2. pants
Regulu (EK) Nr. 2579/98 atceļ.
3. pants
Šī regula stājas spēkā septiņas dienas pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 7. februārī

Labels: 3
1